Tħejjija għat-Tqarbin Imqaddes – Paragrafi 1804-1810 Il-mument l-aktar solenni ta' ħajti hu dak il-waqt meta jiena nitqarben. Nixxennaq għal kull Tqarbina, u għal kull Tqarbina rrodd ħajr lis-Santissima Trinita'. Li kieku l-anġli kienu kapaċi jgħiru, kienu jgħiru għalina għal żewġ affarijiet; waħda li nistgħu nitqarbnu, u l-oħra li nistgħu nbatu. + Illum, jiena qed nħejji ruħi għall-miġja Tiegħek bħalma għarusa tħejji ruħha għall-miġja tal-għarus tagħha. Dan l-għarus tiegħi hu l-Mulej. Is-smewwiet ma jesgħuhx. Is-serafini li huma l-eqreb Tiegħu jgħattu wiċċhom u jirrepetu bla heda: Qaddis, Qaddis, Qaddis. Il-Mulej hu l-għarus tiegħi. Lilu jkantawlu l-kori. It-Troni jqimuh. Id-dija Tiegħu tgħatti x-xemx. U xorta waħda dan il-Mulej kbir hu l-Għarus tiegħi. Qalbi, tkomplix tagħmel din il-meditazzjoni profonda fuq kif jadurawh l-oħrajn, għax ma baqagħlekx ħin għal dan, għax Hu ġej u diġa' jinsab fil-bieb. Jiena noħroġ sabiex niltaqa' miegħu, u nistiednu jiġi fl-għamara ta' qalbi, filwaqt li numilja ruħi profondament quddiem il-majesta' Tiegħu. Imma l-Mulej jerfagħni mit-trab u jistedinni, bħala l-għarusa Tiegħu, noqgħod bilqiegħda maġenbu u ngħidlu dak kollu li hemm f'qalbi. U jiena nħossni komda miegħu la Hu daqshekk qalbu tajba miegħi, inpoġġi rasi fuq sidru u ngħidlu kollox. L-ewwelnett, ngħidlu affarijiet li qatt ma nasal li ngħidhom lil ebda ħlejqa. U mbagħad nitkellem fuq il-bżonnijiet tal-Knisja, fuq l-erwieħ tal-imsejkna midinbin u kemm huma jeħtieġu l-ħniena Tiegħu. Imma l-ħin malajr jgħaddi. Ġesu', hemm bżonn li jiena mmur inwettaq id-dmirijiet li hemm jistennewni. Ġesu' jgħidli li għad baqa' waqt biex insellmu lil xulxin. Nagħtu ħarsa profonda lejn xulxin, u fid-deher ninfirdu għal ftit; imma, fir-realta', qatt ma ninfirdu. Il-qlub tagħna jinsabu dejjem magħqudin. Għalkemm minn barra jien inkun distratta bid-dmirijiet tiegħi ta' kull xorta, il-preżenza ta' Ġesu' titfgħani l-ħin kollu f'ġabra profonda. + Illum, it-tħejjija tiegħi għall-miġja ta' Ġesu' hi qasira, imma mmarkata b'mod profond bi mħabba qawwija. Il-preżenza ta' Alla tinfidni u tqabbadni bl-imħabba tiegħi għalih. M'hemmx kliem; hemm biss ftehim interjuri. Negħreq f'Alla kollni kemm jien, permezz tal-imħabba. Il-Mulej jersaq lejn l-għamara ta' qalbi. Wara li nitqarben, għandi biżżejjed attenzjoni f'moħħi biex nerġa' lura fil-ġinokkjatur tiegħi. Fl-istess ħin, ruħi tinsab mitlufa għal kollox f'Alla, u jiena m'għadnix naf x'qed jiġri madwari. Alla qed jagħtini għarfien interjuri tal-Essenza Divina Tiegħu. Tassew dawn il-mumenti huma qosra, imma jinfdu sa ġewwanett. Ir-ruħ toħroġ mill-kappella f'ġabra profonda, u ma tintilifx malajr f'ħafna distrazzjonijiet. F'ħinijiet bħal dawn, jiena nkun qisni qiegħda mmiss ma' l-art b'sieq waħda biss. L-ebda sagrifiċċju f'jum bħal dan ma jkun diffiċli jew tqil. Kull sitwazzjoni titlob att ġdid ta' mħabba. + Illum, jiena nistieden lil Ġesu' ġewwa qalbi, bħala Mħabba. Inti l-istess Imħabba. Il-ġenna kollha taqbad mill-fjamma tiegħek u timtela bl-imħabba. U għalhekk ruħi tixxennaq għalik bħalma fjura tixxennaq għax-xemx. Ġesu', ejja għaġġel ġewwa qalbi , għax Inti tista' tara li, bħalma l-fjura hi ħerqana għax-xemx, hekk ukoll qalbi għalik. Jiena niftaħ qalbi bħal kalċi miftuħ sabiex tirċievi mħabbtek. 1809. Meta Ġesu' ġie ġewwa qalbi, kollox ġewwa ruħi kien qed jirtogħod bil-ħajja u bis-sħana. Ġesu', ħu l-imħabba minn qalbi u ferra' ġewwa fiha mħabbtek, imħabbtek li qed taqbad u tiddi, li taf kif għandha tissaporti kull sagrifiċċju, li taf kif għandha tinsa lilha nnifisha kollha kemm hi. Illum, il-jum tiegħi hu mmarkat bis-sagrifiċċju . . . + Illum, jiena nħejji ruħi għall-miġja tas-Sultan. Jiena x'jiena, u Inti min Inti, O Mulej, Sultan ta' glorja eterna? O qalbi, inti taf min ġej għandek illum? Iva, naf imma – ħaġa stramba – minix kapaċi nifhimha. O, li kieku kien sultan biss, imma dan hu s-Sultan tas-Slaten, ir-Re tar-Rejiet. Quddiemu, jitriegħdu s-setgħat u l-qawwiet kollha. Hu ġej ġewwa qalbi llum. Imma qiegħda nisimgħu riesaq. Noħroġ niltaqa' miegħu u nistiednu. X'ħin daħal fl-għamara ta' qalbi, tant imliet b'qima li ħassha ħażin bil-biża' u waqgħet f'riġlejh. Ġesu' jnewlilha idu u bil-ħlewwa jagħtiha permess tieħu postha maġenbu. Hu jassiguraha u jgħidilha, Ara, Jiena ħallejt it-tron Tiegħi fis-sema sabiex ningħaqad miegħek. Dak li qiegħda tara hu biss ftit u diġa' ruħek qed tħossha tintilef minn sensiha bl-imħabba. Kemm għad tistagħġeb qalbek meta inti għad tarani fil-glorja Tiegħi kollha.
Djarju ta' Swor Fawstina – Tħejjija għat-Tqarbin Imqaddes (par.1804-1810)